བསྟོད་པ་འདིའི་མཇུག་ཏུ་མཛད་པ་པོའི་མཚན་ལ་སློབ་དཔོན་མ་ཏི་ཙི་དྲ་ཞེས་བཀོད་འདུག་ལ།སྤེལ་མར་བསྟོད་པའི་མཇུག་ཏུའང་སློབ་དཔོན་ཆེན་པོ་མ་ཏི་ཙི་ཊ་དང་།སློབ་དཔོན་ཕྱོགས་ཀྱི་གླང་པོ་དག་གི་ཞལ་སྔ་ནས་མཛད་པ་རྫོགས་སོ་ཞེས་བཀོད་འདུག་པས།མཁས་པ་ཁ་ཤས་ཀྱིས་སློབ་དཔོན་ཕྱོགས་གླང་དུས་རབས་དྲུག་པར་བྱོན་པའི་དབང་གིས་ཕྱོགས་གླང་དང་དུས་མཉམ་གྱི་མ་ཏི་ཙི་དྲ་ཞིག་ཡོད་པར་འདོད་དེ།བསྟན་བཅོས་འདི་གཉིས་ཀྱི་མཛད་པོ་མ་ཏི་ཙི་དྲ་གང་ཟག་སོ་སོ་བ་ཡིན་པའི་དོགས་སློང་བྱེད་བཞིན་ཡོད་ཅིང།དེ་ནི་མ་ཡིན་ཏེ།སྤེལ་མར་བསྟོད་པནི་ཡོངས་འཛིན་ཡེ་ཤེས་རྒྱལ་མཚན་གྱི་བསྟོད་པ་བརྒྱ་ལྔ་བཅུ་བའི་འགྲེལ་བ་ལས།སློབ་དཔོན་ཕྱོགས་ཀྱི་གླང་པོས་བསྟོད་པ་བརྒྱ་ལྔ་བཅུ་པའདི་ལ་གཞུང་གི་དོན་ཚན་རེ་རེ་ནས་དོན་ཁོང་ན་གནས་པ་སྦྱར་དགོས་པ་རྣམས་མགོ་མཇུག་གང་འོས་སུ་སྦྱར་བ་སྤེལ་མར་བསྟོད་པ་བྱ་བ་མཛདཅེས་སློབ་དཔོན་ཕྱོགས་གླང་གིས་མཛད་པར་གསུངས་པ་ལྟར།སློབ་དཔོན་ཕྱོགས་གླང་གིས་སློབ་དཔོན་རྟ་དབྱངས་ཀྱི་བསྟོད་པ་བརྒྱ་ལྔ་བཅུ་བའི་གཞུང་དོན་རྣམས་ཇེ་གསལ་དུ་བཏང་སྟེ་གཞུང་ཚིག་དང་བསྲེས་ནས་མཚན་བྱང་ལ་སྤེལ་མར་བསྟོད་པཞེས་བཏགས་པར་མངོན་ཏེ།བསྟོད་པ་དེར་གོ་རིམ་ཙམ་གྱིས་མ་གཏོགས་བརྒྱ་ལྔ་བཅུ་བའི་ཚིག་ཕལ་ཆེ་བ་ཐོན་འདུག་པས་ཀྱང་ཕྱིས་སུ་སྦྱར་བ་ཤེས་ཐུབ།བསྟོད་པ་བརྒྱ་ལྔ་བཅུ་བའི་བོད་འགྱུར་མའི་མཇུག་ཏུ་མཛད་པ་པོའི་མཚན་ལ་རྟ་དབྱངས་བྲིས་འདུག་ཅིང་ལེགས་སྦྱར་མ་དཔེར་མ་ཁོལ་བྲིས་ཡོད་པ་ལོ་ཙཱ་བ་བློ་བཟང་འཇམ་དཔལ་གྱིས་མཛེས་དགའ་བོའི་སྙན་དངགས་ཆེན་པོའི་གླེང་བརྗོད་དུ་བྲིས་ཡོད།དེས་ན་གོང་གསལ་དག་ལས་ང་ཚོས་ཅི་ཞིག་ལ་དབྱེ་ཞིབ་བྱ་ཐུབ་ཅེ་ན།སྤེལ་མར་བསྟོད་པམཛད་པོ་སློབ་དཔོན་མ་ཏི་ཙི་དྲ་དང་བསྟོད་པ་བརྒྱ་ལྔ་བཅུ་བ་མཛད་པོ་རྟ་དབྱངས་སམ་སློབ་དཔོན་མ་ཁོལ་གཉིས་གང་ཟག་གཅིག་ཡིན་པ་གོང་གི་ལུང་དེ་དང་སྤེལ་མར་བསྟོད་པའི་གཞུང་ཚིག་ལས་ཤེས་ཐུབ་པ་བྱུང་བ་མ་ཟད་རྩ་རྒྱུད་ཀྱི་ལུང་དང་མཐུན་པས་ན།འདི་དང་བསྔགས་བསྟོད་མཛད་པོ་སློབ་དཔོན་མ་ཏི་ཙི་དྲ་བཅས་ཀྱང་གང་ཟག་གཅིག་ཡིན་པ་དོན་གྱིས་རྟོགས་ནུས་སོ།།